《灵岩》
宋代·鲜于颉

松门十里苍山曲，宫殿参差倚岩腹。盘盘一径入云中，又登绝顶最高峰。

石壁苍然起秋色，远溪深处时闻钟。磴道崎危达岩下，几派清泉在涧泻。

月色朦胧出远山，忽惊星斗在檐前。倦客游来不知返，清光皎皎严霜寒。

一出禅林复回顾，白云已满山头路。

作者简介：鲜于颉，神宗元丰时人（《灵岩志》卷三、《宋诗纪事》卷二五）。